title: 2006/958/EF: Rådets afgørelse af 19. december 2006 om indgåelse af aftalen mellem Det Europæiske Fællesskab og Det Schweiziske Forbund om ændring af aftalen mellem Det Europæiske Fællesskab og Det Schweiziske Forbund om gensidig anerkendelse af overensstemmelsesvurdering

text:
               29.12.2006

               DA

               Den Europæiske Unions Tidende

               L 386/50

         RÅDETS AFGØRELSE
   af 19. december 2006
   om indgåelse af aftalen mellem Det Europæiske Fællesskab og Det Schweiziske Forbund om ændring af aftalen mellem Det Europæiske Fællesskab og Det Schweiziske Forbund om gensidig anerkendelse af overensstemmelsesvurdering
   (2006/958/EF)
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Fællesskab, særlig artikel 133 sammenholdt med artikel 300, stk. 2, første afsnit, første punktum,
   under henvisning til forslag fra Kommissionen, og
   ud fra følgende betragtninger:

               (1)

               Kommissionen har på Fællesskabets vegne ført forhandlinger med Det Schweiziske Forbund om ændring af aftalen mellem Det Europæiske Fællesskab og Det Schweiziske Forbund om gensidig anerkendelse af overensstemmelsesvurdering.

               (2)

               Denne aftale bør godkendes —

         TRUFFET FØLGENDE AFGØRELSE:
   Artikel 1
   Aftalen mellem Det Europæiske Fællesskab og Det Schweiziske Forbund om ændring af aftalen mellem Det Europæiske Fællesskab og Det Schweiziske Forbund om gensidig anerkendelse af overensstemmelsesvurdering godkendes herved på Fællesskabets vegne.
   Teksten til aftalen er knyttet til denne afgørelse.
   Artikel 2
   Formanden for Rådet bemyndiges til at udpege de(n) person(er), der er beføjet til at undertegne aftalen med bindende virkning for Fællesskabet.
   Artikel 3
   Formanden for Rådet bemyndiges hermed til at udpege de(n) person(er), der er beføjet til at fremsende den i aftalens artikel 2 nævnte diplomatiske note på Det Europæiske Fællesskabs vegne.

      Udfærdiget i Bruxelles, den 19. december 2006.

            På Rådets vegne

            Formand

         J. KORKEAOJA

   AFTALE
   om ændring af aftalen mellem Det Europæiske Fællesskab og Det Schweiziske Forbund om gensidig anerkendelse af overensstemmelsesvurdering
   DET EUROPÆISKE FÆLLESSKAB OG DET SCHWEIZISKE FORBUND,
   i det følgende benævnt »parterne«,
   som har indgået en aftale om gensidig anerkendelse af overensstemmelsesvurdering,
   i det følgende benævnt »aftalen«,
   SOM KONSTATERER FØLGENDE: Aftalen trådte i kraft den 1. juni 2002.
   Aftalens funktionsmåde bør forenkles.
   Artikel 1, 5, 6, 7, 8, 9, 10 og 11 i aftalen henviser til overensstemmelsesvurderingsorganer, der er anført i bilag 1.
   Artikel 2 i aftalen henviser til definitioner i 1996-udgaven af ISO/IEC Guide 2 og 1993-udgaven af europæisk standard EN 45020.
   Aftalen skal ifølge artikel 4 alene anvendes på varer med oprindelse i parterne efter ikke-præferentielle oprindelsesregler.
   Artikel 6 i aftalen henviser til procedurerne i artikel 11.
   Artikel 8 i aftalen henviser til udvalgets formand.
   Artikel 9 i aftalen henviser til koordinations- og sammenligningsarbejdet mellem de i henhold til aftalen anerkendte overensstemmelsesvurderingsorganer.
   Ved artikel 10 i aftalen nedsættes der et udvalg, som træffer beslutning om indføjelse af overensstemmelsesvurderingsorganer i bilag 1 og tilbagetrækning deraf fra bilag 1.
   Ved artikel 11 i aftalen fastsættes der en procedure for indføjelse af overensstemmelsesvurderingsorganer i bilag 1 og tilbagetrækning deraf fra bilag 1.
   Artikel 12 i aftalen fastlægger betingelser for udveksling af oplysninger,
   SOM TAGER FØLGENDE I BETRAGTNING: På grund af de ændringer, der foretages i artikel 11 i aftalen, bør udtrykket »de i bilag 1 anførte (overensstemmelsesvurderings)organer« udgå og erstattes med en henvisning til »de anerkendte overensstemmelsesvurderingsorganer« i artikel 1, 5, 6, 7, 8, 9, 10 og 11.
   For at det ikke skal være nødvendigt at ændre aftalen, hver gang der foretages ændringer af definitionerne i de relevante ISO/IEC Guides, bør henvisningen i artikel 2 til specifikke udgaver af disse Guides udgå og erstattes med en generel henvisning til ISO- og IEC-definitionerne.
   Da henvisningen i artikel 2 til definitionerne i de europæiske standarder 45020 (1993-udgaven) ikke længere er relevant, bør den udgå.
   For at lette handelen mellem parterne og forenkle aftalens funktionsmåde bør begrænsningen i artikel 4 om, at aftalen alene finder anvendelse på varer med oprindelse i parterne, udgå.
   For at forenkle aftalen bør visse bestemmelser i artikel 6 udgå for at undgå overlapning med tilsvarende bestemmelser i artikel 11.
   Fordi formandskabet i udvalget beklædes af parterne i fællesskab, bør henvisningen i artikel 8 til udvalgets formand udgå.
   For at lette handelen mellem parterne og sikre gennemsigtighed i aftalens funktionsmåde bør der i artikel 8 indføres en forpligtelse til at angive eventuel suspension af anerkendte overensstemmelsesvurderingsorganer på listen over anerkendte overensstemmelsesvurderingsorganer.
   For at lette aftalens funktionsmåde bør der i artikel 9 indsættes et krav til de udpegende myndigheder om, at de skal bestræbe sig bedst muligt på at sikre, at anerkendte overensstemmelsesvurderingsorganer samarbejder på passende måde.
   For at forenkle aftalens funktionsmåde bør der i artikel 10 stilles krav om, at udvalget kun træffer beslutning om anerkendelse eller tilbagetrækning af anerkendelse af overensstemmelsesvurderingsorganer i tilfælde, hvor den anden part gør indsigelse.
   For at forenkle aftalens funktionsmåde bør der i artikel 11 fastlægges en enklere procedure for anerkendelse af overensstemmelsesvurderingsorganer, tilbagetrækning af anerkendelse, ændring af aktivitetsområde og suspension.
   Af gennemsigtighedshensyn bør der i artikel 12 tilføjes en forpligtelse til skriftligt at meddele ændringer af relevante love og administrative bestemmelser, samt ændringer vedrørende de udpegende myndigheder og de kompetente myndigheder,
   ER BLEVET ENIGE OM AT FORETAGE FØLGENDE ÆNDRINGER I AFTALEN:
   Artikel 1
   Ændringer af aftalen
   1.   Artikel 1 ændres således:

               i)

               I stk. 1 erstattes »de i bilag 1 anførte organer« med »organer anerkendt i overensstemmelse med procedurerne i denne aftale«, i det følgende benævnt »anerkendte overensstemmelsesvurderingsorganer«.

               ii)

               I stk. 2 erstattes »de i bilag 1 anførte organer« med »anerkendte overensstemmelsesvurderingsorganer«.

         2.   Artikel 2, stk. 2, affattes således:

      »Definitionerne i ISO og IEC kan anvendes for at fastslå betydningen af de almindelige termer vedrørende overensstemmelsesvurdering i denne aftale.«
   .3.   Artikel 4 affattes således:

      »Artikel 4
      Oprindelse
      Denne aftales bestemmelser finder anvendelse på varer, der er omfattet af denne aftale, uanset deres oprindelse.«
   .4.   Artikel 5 affattes således:

      »Artikel 5
      Anerkendte overensstemmelsesvurderingsorganer
      Parterne er enige om, at organer anerkendt i overensstemmelse med procedurerne i artikel 11 opfylder betingelserne for at kunne vurdere overensstemmelse.«

   5.   Artikel 6 affattes således:

      »Artikel 6
      Udpegende myndigheder
      1.   Parterne forpligter sig til at sikre, at de udpegende myndigheder har de nødvendige beføjelser og kompetencer til at udpege, suspendere, ophæve suspension og tilbagekalde udpegelsen af udpegede overensstemmelsesvurderingsorganer, som henhører under deres retsmyndighed.
      2.   Ved udpegelsen af overensstemmelsesvurderingsorganer følger de udpegende myndigheder de almindelige principper for udpegelse, der er angivet i bilag 2, dog jf. bestemmelserne i bilag 1, afsnit IV. Disse udpegende myndigheder følger samme principper ved tilbagekaldelse af udpegelse, suspension samt ophævelse af suspension.«
   .6.   Artikel 7 ændres således:
   I stk. 1 erstattes »de i bilag 1 anførte overensstemmelsesvurderingsorganer, som henhører under deres retsmyndighed« med »anerkendte overensstemmelsesvurderingsorganer, som henhører under deres retsmyndighed«.
   7.   Artikel 8 ændres således:

               i)

               I stk. 1, første afsnit, erstattes »er anført i bilag 1« med »af anerkendte overensstemmelsesvurderingsorganer«.

               ii)

               I stk. 1, andet afsnit, udgår »og til udvalgets formand«.

               iii)

               I stk. 4 indsættes følgende punktum efter første punktum: »Suspensionen anføres i den fælles liste over anerkendte overensstemmelsesvurderingsorganer i bilag 1«.

         8.   Artikel 9 ændres således:

               i)

               I stk. 2 erstattes »de i bilag 1 anførte overensstemmelsesvurderingsorganer, som henhører under deres retsmyndighed« med »anerkendte overensstemmelsesvurderingsorganer, som henhører under deres retsmyndighed«.

               ii)

               I stk. 3 erstattes »De i bilag 1 anførte overensstemmelsesvurderingsorganer« med »De anerkendte overensstemmelsesvurderingsorganer«, og følgende punktum indsættes efter første punktum: »De udpegende myndigheder skal bestræbe sig bedst muligt på at sikre, at anerkendte overensstemmelsesvurderingsorganer samarbejder på passende måde«.

         9.   Artikel 10, stk. 4, affattes således:

      9.»4.   Udvalget udtaler sig om alle spørgsmål, der vedrører denne aftale. Det har navnlig ansvaret for:

                  a)

                  at fastlægge proceduren for gennemførelsen af den i artikel 7 omhandlede kontrol

                  b)

                  at fastlægge proceduren for gennemførelsen af den i artikel 8 omhandlede kontrol

                  c)

                  at træffe beslutning om anerkendelse af overensstemmelsesvurderingsorganer, som anfægtes i henhold til artikel 8

                  d)

                  at træffe beslutning om tilbagetrækning af anerkendelsen af overensstemmelsesvurderingsorganer, som anfægtes i henhold til artikel 8

                  e)

                  at undersøge love og administrative bestemmelser, hvorom parterne underretter hinanden i overensstemmelse med artikel 12, med henblik på at vurdere konsekvenserne for aftalen og ændre de relevante afsnit i bilag 1.«

            .10.   Artikel 11 affattes således:

      »Artikel 11
      Anerkendelse af overensstemmelsesvurderingsorganer, tilbagetrækning af anerkendelsen, ændring af deres aktivitetsområde og suspension af overensstemmelsesvurderingsorganer
      10.1.   Følgende procedure følges ved anerkendelse af overensstemmelsesvurderingsorganer i relation til kravene i de relevante kapitler i bilag 1:

                  a)

                  En part, som ønsker at få anerkendt et overensstemmelsesvurderingsorgan, retter skriftligt sit forslag herom til den anden part sammen med passende oplysninger.

                  b)

                  Hvis den anden part godkender forslaget eller ikke gør indsigelse inden for 60 dage fra indgivelsen af forslaget, anses overensstemmelsesvurderingsorganet for at være et anerkendt overensstemmelsesvurderingsorgan efter artikel 5.

                  c)

                  Hvis den anden part gør indsigelse inden for denne frist på 60 dage, finder artikel 8 anvendelse.

            2.   En part kan tilbagetrække eller suspendere anerkendelsen eller ophæve suspensionen af anerkendelse af et overensstemmelsesvurderingsorgan, som henhører under dens retsmyndighed. Den pågældende part underretter straks den anden part om sin beslutning sammen med oplysning om datoen for beslutningen. Tilbagetrækningen, suspensionen eller ophævelsen af suspensionen får virkning på denne dato. Tilbagetrækningen eller suspensionen anføres på den fælles liste over anerkendte overensstemmelsesvurderingsorganer i bilag 1.
      3.   En part kan stille forslag til ændring af aktivitetsområdet for et overensstemmelsesvurderingsorgan, som henhører under dens retsmyndighed. Ved udvidelse af aktivitetsområde og indskrænkning af aktivitetsområde finder procedurerne i henholdsvis artikel 11, stk. 1, og artikel 11, stk. 2, anvendelse.
      4.   En part kan under ekstraordinære omstændigheder anfægte den faglige kompetence for et anerkendt overensstemmelsesvurderingsorgan, som henhører under den anden parts retsmyndighed. I så fald finder artikel 8 anvendelse.
      5.   Parterne behøver ikke at anerkende rapporter, certifikater, tilladelser og overensstemmelsesmærker udstedt af et overensstemmelsesvurderingsorgan efter datoen for tilbagetrækningen eller suspensionen af dets anerkendelse. Parterne anerkender fortsat rapporter, certifikater, tilladelser og overensstemmelsesmærker udstedt af et overensstemmelsesvurderingsorgan før datoen for tilbagetrækningen af dets anerkendelse, medmindre den ansvarlige udpegende myndighed har begrænset eller annulleret gyldigheden deraf. Den part, under hvis retsmyndighed den ansvarlige udpegende myndighed opererer, underretter straks skriftligt den anden part om sådanne ændringer med hensyn til begrænsning eller annullering af gyldighed.«
   .11.   Artikel 12 ændres således:

               i)

               I stk. 2 indsættes »skriftligt« efter »og underretter hinanden«.

               ii)

               Der indsættes et stk. 2a efter stk. 2: »Parterne underretter hinanden skriftligt om ændringer med hensyn til deres udpegende myndigheder og kompetente myndigheder«.

         Artikel 2
   Ikrafttræden
   Denne aftale ratificeres eller godkendes af parterne i overensstemmelse med deres egne procedurer. Den træder i kraft på den første dag i den anden måned efter den dato, på hvilken parterne har udvekslet diplomatiske noter, der bekræfter gennemførelsen af deres respektive procedurer for denne aftales godkendelse.
   Artikel 3
   Sprog
   1.   Denne aftale er udfærdiget i to originaleksemplarer på dansk, engelsk, finsk, fransk, græsk, italiensk, nederlandsk, portugisisk, spansk, svensk og tysk, idet hver af disse tekster har samme gyldighed.
   2.   Denne aftale og aftalen mellem Det Europæiske Fællesskab og Det Schweiziske Forbund om gensidig anerkendelse af overensstemmelsesvurdering vil så snart som muligt blive oversat til estisk, lettisk, litauisk, maltesisk, polsk, slovakisk, slovensk, tjekkisk og ungarsk. Udvalget er beføjet til at godkende disse sproglige udgaver. Disse sproglige udgaver har, så snart de er godkendt, samme gyldighed som de sproglige udgaver, der er nævnt i stk. 1.

      TIL BEKRÆFTELSE HERAF har undertegnede, der er behørigt beføjede hertil, undertegnet denne aftale.


title: Rådets afgørelse (EU) 2017/1922 af 16. oktober 2017 om den holdning, der skal indtages på Unionens vegne i Det Fælles Råd Cariforum-EU, der er nedsat i henhold til den økonomiske partnerskabsaftale mellem Cariforumlandene på den ene side og Det Europæiske Fællesskab og dets medlemsstater på den anden side, hvad angår ændringen af bilag IX til protokol I

text:
               20.10.2017

               DA

               Den Europæiske Unions Tidende

               L 271/41

         RÅDETS AFGØRELSE (EU) 2017/1922
   af 16. oktober 2017
   om den holdning, der skal indtages på Unionens vegne i Det Fælles Råd Cariforum-EU, der er nedsat i henhold til den økonomiske partnerskabsaftale mellem Cariforumlandene på den ene side og Det Europæiske Fællesskab og dets medlemsstater på den anden side, hvad angår ændringen af bilag IX til protokol I
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 207,4, første afsnit, sammenholdt med artikel 218,9,
   under henvisning til forslag fra Europa-Kommissionen, og
   ud fra følgende betragtninger:

               (1)

               Den økonomiske partnerskabsaftale mellem Cariforumlandene på den ene side og Det Europæiske Fællesskab og dets medlemsstater på den anden side (1) (»aftalen«) blev undertegnet den 15. oktober 2008 og har fundet midlertidig anvendelse siden den 29. december 2008.

               (2)

               I henhold til aftalens artikel 229,1 og 2, kan Det Fælles Råd Cariforum-EU (»Det Fælles Råd«) vedtage afgørelser, som er bindende for parterne og de undertegnende Cariforumlande, som træffer alle de nødvendige foranstaltninger for at gennemføre dem i overensstemmelse med hver parts og hvert undertegnende Cariforumlands egne regler.

               (3)

               På sit fjerde møde den 17. november 2017 skal Det Fælles Råd vedtage en afgørelse om ændring af bilag IX til protokol 1 til aftalen (»bilag IX«), som omfatter listen over oversøiske lande og territorier (»OLT'er«).

               (4)

               Formålet med denne ændring er på baggrund af ændringer i tre territoriers status at ajourføre listen over OLT'er i bilag IX og at harmonisere den med listen i bilag II til traktaten.

               (5)

               I Det Fælles Råd skal Unionen repræsenteres af Kommissionen i overensstemmelse med artikel 17,1, i traktaten om Den Europæiske Union (TEU). Medlemsstaterne skal støtte Unionens holdning i overensstemmelse med artikel 4,3, i TEU.

               (6)

               Det er hensigtsmæssigt at fastlægge den holdning, der skal indtages på Unionens vegne i Det Fælles Råd.

               (7)

               Unionens holdning i Det Fælles Råd bør derfor baseres på det udkast til afgørelse, der er knyttet til nærværende afgørelse —

         VEDTAGET DENNE AFGØRELSE:
   Artikel 1
   Den holdning, som på Den Europæiske Unions vegne skal indtages på det fjerde møde i Det Fælles Råd Cariforum-EU den 17. november 2017, til ændringen af bilag IX til protokol 1 til aftalen baseres på det udkast til afgørelse truffet af Det Fælles Råd Cariforum-EU, der er knyttet til nærværende afgørelse.
   Artikel 2
   Denne afgørelse er rettet til Kommissionen og til medlemsstaterne.

      Udfærdiget i Luxembourg, 16. oktober 2017.

            På Rådets vegne

         F. MOGHERINI

            Formand

      (1)  EUT L 289 af 30.10.2008, s. 3.

      UDKAST
      AFGØRELSE Nr. …/2017 TRUFFET AF DET FÆLLES RÅD CARIFORUM-EU,
      der er nedsat ved den økonomiske partnerskabsaftale mellem Cariforumlandene på den ene side og Det Europæiske Fællesskab og dets medlemsstater på den anden side,
      af …
      om ændring af bilag IX til protokol I: Oversøiske lande og territorier
      DET FÆLLES RÅD CARIFORUM-EU HAR —
      under henvisning til den økonomiske partnerskabsaftale mellem Cariforumlandene på den ene side og Det Europæiske Fællesskab og dets medlemsstater på den anden side (»aftalen«), særlig artikel 41 i protokol 1, og
      ud fra følgende betragtninger:

                  (1)

                  Aftalens protokol I — Vedrørende definition af begrebet »produkter med oprindelsesstatus« og metoder for administrativt samarbejde — definerer oversøiske lande og territorier (OLT'er) som de oversøiske lande og territorier, der er anført i bilag IX.

                  (2)

                  Som følge af ændringen af Mayottes (1) og Saint-Barthélemys (2) status og ikrafttrædelsen af Rådets afgørelse 2013/755/EU om de oversøiske landes og territoriers associering med Den Europæiske Union (3) bør listen over oversøiske lande og territorier i bilag IX til aftalens protokol I ajourføres —

            VEDTAGET DENNE AFGØRELSE:
      Artikel 1
      Bilag IX til protokol I erstattes af bilaget, der er knyttet til denne afgørelse.
      Artikel 2
      Denne afgørelse træder i kraft den …

         Udfærdiget i …

               På vegne af Cariforumlandene

               På vegne af Den Europæiske Union

         (1)  Det Europæiske Råds afgørelse 2012/419/EU af 11. juli 2012 om ændring af Mayottes status i forhold til Den Europæiske Union (EUT L 204 af 31.7.2012, s. 131).

         (2)  Det Europæiske Råds afgørelse 2010/718/EU af 29. oktober 2010 om ændring af øen Saint-Barthélemys status i forhold til Den Europæiske Union (EUT L 325 af 9.12.2010, s. 4).

         (3)  Rådets afgørelse 2013/755/EU af 25. november 2013 om de oversøiske landes og territoriers associering med Den Europæiske Union (EUT L 76 af 15.3.2014, s. 56).

      BILAG IX til protokol I
      Oversøiske lande og territorier
      I denne protokol forstås ved »oversøiske lande og territorier« nedenstående lande og territorier, der er omhandlet i bilag II til traktaten om Den Europæiske Unions funktionsmåde:
      (Denne liste berører ikke disse landes og territoriers status og foregriber ikke en eventuel fremtidig ændring af denne status.)

                  1.

                  Oversøiske lande og territorier, der har særlige forbindelser med Kongeriget Danmark:

                              —

                              Grønland.

                  2.

                  Oversøiske lande og territorier, der har særlige forbindelser med Den Franske Republik:

                              —

                              la Nouvelle-Calédonie et ses dépendances

                              —

                              la Polynésie française

                              —

                              Saint-Pierre-et-Miquelon

                              —

                              Saint-Barthélemy

                              —

                              les Terres australes et antarctiques françaises

                              —

                              Wallis-et-Futuna.

                  3.

                  Oversøiske lande og territorier, der har særlige forbindelser med Kongeriget Nederlandene:

                              —

                              Aruba

                              —

                              Bonaire

                              —

                              Curaçao

                              —

                              Saba

                              —

                              Sint-Eustatius

                              —

                              Sint-Maarten.

                  4.

                  Oversøiske lande og territorier, der har særlige forbindelser med Det Forenede Kongerige og Nordirland:

                              —

                              Anguilla

                              —

                              Bermuda

                              —

                              Cayman Islands

                              —

                              Falkland Islands

                              —

                              South Georgia and the South Sandwich Islands

                              —

                              Montserrat

                              —

                              Pitcairn

                              —

                              Saint Helena and Dependencies

                              —

                              British Antarctic Territory

                              —

                              British Indian Ocean Territory

                              —

                              Turks and Caicos Islands

                              —

                              British Virgin Islands.


title: 2008/529/EF: Europa-Parlamentets afgørelse af 24. april 2007 om decharge for gennemførelsen af budgettet for Det Europæiske Luftfartssikkerhedsagentur for regnskabsåret 2005

text:
               15.7.2008

               DA

               Den Europæiske Unions Tidende

               L 187/156

         EUROPA-PARLAMENTETS AFGØRELSE
   af 24. april 2007
   om decharge for gennemførelsen af budgettet for Det Europæiske Luftfartssikkerhedsagentur for regnskabsåret 2005
   (2008/529/EF)
   EUROPA-PARLAMENTET,
   der henviser til det endelige årsregnskab for Det Europæiske Luftfartssikkerhedsagentur for regnskabsåret 2005 (1),
   der henviser til Revisionsrettens beretning om det endelige årsregnskab for Det Europæiske Luftfartssikkerhedsagentur for regnskabsåret 2005 med agenturets svar (2),
   der henviser til Rådets henstilling af 27. februar 2007 (5711/2007 — C6-0080/2007),
   der henviser til EF-traktaten, særlig artikel 276,
   der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (3), særlig artikel 185,
   der henviser til Europa-Parlamentets og Rådets forordning (EF) nr. 1592/2002 af 15. juli 2002 om fælles regler for civil luftfart og om oprettelse af et europæisk luftfartssikkerhedsagentur (4), særlig artikel 49,
   der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 (5), særlig artikel 94,
   der henviser til forretningsordenens artikel 71 og bilag V,
   der henviser til betænkning fra Budgetkontroludvalget og udtalelse fra Transport- og Turismeudvalget (A6-0121/2007),

               1.

               meddeler den administrerende direktør for Det Europæiske Luftfartssikkerhedsagentur decharge for gennemførelsen af agenturets budget for regnskabsåret 2005;

               2.

               fremsætter sine bemærkninger i nedenstående beslutning;

               3.

               pålægger sin formand at sende denne afgørelse og beslutningen, der udgør en integrerende del heraf, til den administrerende direktør for Det Europæiske Luftfartssikkerhedsagentur, Rådet, Kommissionen og Revisionsretten og drage omsorg for, at de offentliggøres i Den Europæiske Unions Tidende (L-udgaven).

         Hans-Gert PÖTTERING

            Formand

         Harald RØMER

            Generalsekretær

      (1)  EUT C 266 af 31.10.2006, s. 10.

      (2)  EUT C 312 af 19.12.2006, s. 6.

      (3)  EFT L 248 af 16.9.2002, s. 1. Ændret ved forordning (EF, Euratom) nr. 1995/2006 (EUT L 390 af 30.12.2006, s. 1).

      (4)  EFT L 240 af 7.9.2002, s. 1. Senest ændret ved forordning (EF) nr. 1701/2003 (EUT L 243 af 27.9.2003, s. 5).

      (5)  EFT L 357 af 31.12.2002, s. 72.
    ---documentbreak---

               15.7.2008

               DA

               Den Europæiske Unions Tidende

               L 187/157

         EUROPA-PARLAMENTETS BESLUTNING
   af 24. april 2007
   med bemærkningerne, der er en integrerende del af afgørelsen om decharge for gennemførelsen af budgettet for Det Europæiske Luftfartssikkerhedsagentur for regnskabsåret 2005
   EUROPA-PARLAMENTET,
   der henviser til det endelige årsregnskab for Det Europæiske Luftfartssikkerhedsagentur for regnskabsåret 2005 (1),
   der henviser til Revisionsrettens beretning om det endelige årsregnskab for Det Europæiske Luftfartssikkerhedsagentur for regnskabsåret 2005 med agenturets svar (2),
   der henviser til Rådets henstilling af 27. februar 2007 (5711/2007 — C6-0080/2007),
   der henviser til EF-traktaten, særlig artikel 276,
   der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (3), særlig artikel 185,
   der henviser til Europa-Parlamentets og Rådets forordning (EF) nr. 1592/2002 af 15. juli 2002 om fælles regler for civil luftfart og om oprettelse af et europæisk luftfartssikkerhedsagentur (4), særlig artikel 49,
   der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 (5), særlig artikel 94,
   der henviser til forretningsordenens artikel 71 og bilag V,
   der henviser til betænkning fra Budgetkontroludvalget og udtalelse fra Transport- og Turismeudvalget (A6-0121/2007),

               A.

               der henviser til, at Revisionsretten fastslog, at den havde fået rimelig sikkerhed for, at årsregnskabet for det regnskabsår, der afsluttedes pr. 31. december 2005, var rigtigt, og at de underliggende transaktioner som helhed betragtet var lovlige og formelt rigtige,

               B.

               der henviser til, at Parlamentet den 27. april 2006 meddelte direktøren decharge for gennemførelsen af agenturets budget for regnskabsåret 2004 (6) og i beslutningen med bemærkningerne til afgørelsen bl.a.

                           —

                           er foruroliget over de uregelmæssigheder, Revisionsretten har påvist i budgetforvaltningen, herunder at der i ændringsbudgetterne ingen oplysninger er om bevillingsoverførslerne og heller ingen begrundelse for dem, og bestyrelsen ikke er blevet underrettet om bevillingsoverførslerne, og der er udbetalt forskud uden for budgettet

                           —

                           bemærker, at agenturet i 2004 endnu ikke havde vedtaget gennemførelsesbestemmelser til sin finansforordning og ikke havde foretaget nogen risikoanalyse eller udarbejdet interne kontrolstandarder

                           —

                           bemærker, at der er anvendt forskellige procedurer ved hver ansættelsesrunde, og opfordrer indtrængende Kommissionen og agenturet til at opnå enighed om en gennemskuelig og konsekvent ansættelsesprocedure, der tilgodeser agenturets behov for specifikt kvalificerede medarbejdere,

         Generelle bemærkninger vedrørende hovedparten af EU-agenturer, der skal meddeles individuel decharge

               1.

               mener ikke, at det stadig stigende antal agenturer eller de aktiviteter, visse af dem udfører, passer ind i en global vejledende ramme, eller at visse agenturers opgaver altid er udtryk for Unionens reelle behov eller lever op til borgernes forventninger, og konstaterer, at agenturerne generelt ikke altid har et godt ry eller en god presse;

               2.

               opfordrer derfor Kommissionen til at fastlægge en global vejledende ramme for oprettelsen af nye EU-agenturer og forelægge en costbenefit-analyse, inden der oprettes nye agenturer, idet det skal sikres, at overlapninger mellem agenturer eller andre EU-organers arbejdsopgaver undgås;

               3.

               opfordrer Revisionsretten til at afgive udtalelse om costbenefit-analysen, inden Parlamentet træffer afgørelse;

               4.

               opfordrer Kommissionen til hvert femte år at forelægge en undersøgelse af den merværdi, hvert enkelt eksisterende agentur tilfører; opfordrer i tilfælde af en negativ evaluering af den merværdi, et agentur tilfører, alle relevante institutioner til at træffe de nødvendige foranstaltninger til at omformulere det pågældende agenturs mandat eller lukke det;

               5.

               beklager i betragtning af det stigende antal reguleringsorganer, at forhandlingerne om forslaget til interinstitutionel aftale om de nærmere regler for disse agenturer ikke har givet noget resultat, og opfordrer de kompetente tjenester i Kommissionen til i samråd med Revisionsretten at gøre alt for, at der hurtigst muligt kan indgås en sådan aftale;

               6.

               konstaterer, at Kommissionens budgetansvar kræver en tættere tilknytning mellem agenturerne og Kommissionen; opfordrer Kommissionen og Rådet til at tage alle nødvendige skridt til at sikre, at Kommissionen inden den 31.12.2007 indrømmes en spærreminoritet i reguleringsagenturernes tilsynsorganer, og at dette sker automatisk i forbindelse med nyoprettelser;

               7.

               opfordrer Revisionsretten til at oprette et supplerende kapitel i årsberetningen til alle de agenturer, der skal meddeles decharge i forbindelse med Kommissionens regnskaber, for at få et meget tydeligere billede af agenturernes udnyttelse af EU-midler;

               8.

               minder om princippet om, at alle EU-agenturer, hvad enten de modtager støtte eller ej, skal meddeles decharge af Europa-Parlamentet, selv når der i henhold til oprettelsesretsakten er en anden dechargemyndighed;

               9.

               opfordrer Revisionsretten til at gennemføre resultatrevisioner for samtlige agenturer og aflægge beretning til Parlamentets relevante udvalg, herunder Budgetkontroludvalget;

               10.

               bemærker, at antallet af agenturer stiger konstant, og at der i overensstemmelse med Kommissionens politiske ansvar for agenturernes drift, der går videre end en simpel logistisk støtte, er et endnu større behov for, at de generaldirektorater i Kommissionen, der har til opgave at oprette og overvåge agenturer, udvikler en fælles tilgang til agenturer; mener, at en struktur, der svarer til den, der blev oprettet af agenturerne med henblik på en koordinering mellem de berørte GD'er, ville være en pragmatisk løsning hen imod en fælles tilgang fra Kommissionens side til alle spørgsmål vedrørende agenturerne;

               11.

               opfordrer Kommissionen til at forbedre den administrative og tekniske støtte til agenturerne under hensyntagen til, at Fællesskabets administrative regler bliver stadig mere komplekse, og til de tekniske problemer;

               12.

               konstaterer, at der ikke findes disciplinære organer i nogen af EU-agenturerne, og opfordrer Kommissionens tjenestegrene til at træffe de nødvendige foranstaltninger for hurtigst muligt at få etableret en sådan ordning;

               13.

               glæder sig over de store forbedringer i den indbyrdes koordinering mellem EU-agenturerne, hvilket gør det muligt for dem at afhjælpe tilbagevendende problemer, og gør samarbejdet med Kommissionen og Parlamentet mere effektivt;

               14.

               mener, at det forhold, at flere agenturer har oprettet en fælles støttetjeneste for at harmonisere it-systemerne for økonomisk forvaltning i forhold til Kommissionens, er et eksempel til efterfølgelse og bør udbredes;

               15.

               opfordrer agenturerne til at forbedre deres samarbejde og benchmarking med aktører på området; henstiller til Kommissionen at vedtage de foranstaltninger, den anser for nødvendige for at forbedre agenturernes omdømme og gøre deres aktiviteter mere synlig;

               16.

               opfordrer Kommissionen til at udarbejde et forslag til harmonisering af formatet for agenturernes årlige indberetning med henblik på at udvikle præstationsindikatorer, der gør det muligt at foretage en sammenligning af deres effektivitet;

               17.

               opfordrer agenturerne til ved hvert regnskabsårs begyndelse at forelægge præstationsindikatorer, som de kunne blive evalueret efter;

               18.

               opfordrer alle agenturer til i højere grad at anvende SMART-mål, hvilket burde føre til en mere realistisk planlægning og gennemførelse af mål;

               19.

               er enig med Revisionsretten i, at Kommissionen også har ansvaret for agenturernes (økonomiske) forvaltning; henstiller derfor til Kommissionen at overvåge og om nødvendigt vejlede og hjælpe ledelsen af de forskellige agenturer, navnlig i relation til en korrekt anvendelse af udbudsprocedurerne, gennemskuelige ansættelsesprocedurer, en forsvarlig økonomisk forvaltning (underudnyttelse og overbudgettering) og vigtigst af alt en korrekt anvendelse af bestemmelserne om den interne kontrolramme;

               20.

               mener, at agenturernes arbejdsprogrammer burde give udtryk for deres bidrag på en umiddelbart anvendelig og målelig måde, og at der skal tages behørigt hensyn til Kommissionens standarder for intern kontrol;

         Specifikke bemærkninger

               21.

               bemærker, at udnyttelsesgraden for forpligtelsesbevillingerne og betalingsbevillingerne er under 80 %, og at dette skyldes den lave udnyttelsesgrad for forpligtelsesbevillingerne (69 %) og betalingsbevillingerne (32 %) vedrørende driftsudgifterne; bemærker endvidere, at en stor procentdel af regnskabsårets bevillinger er bortfaldet (fra 7 % til over 30 % afhængigt af budgetafsnit og bevillingernes art), samt at en stor procentdel af de fremførte bevillinger fra det foregående regnskabsår er bortfaldet; opfordrer agenturet til at forbedre programmeringen og øge tilsynet med gennemførelsen, så man undgår, at der mobiliseres bevillinger, der ikke er brug for;

               22.

               bemærker, at agenturets finansforordning fastsætter, at der skal indføres aktivitetsbaseret forvaltning i lighed med det system, der er indført til forvaltningen af det almindelige budget, så der bedre kan føres tilsyn med budgetgennemførelsen, men det er ikke sket;

               23.

               beklager, at bestyrelsen ikke har vedtaget minimumsstandarder for intern kontrol, og at systemerne og procedurerne for forvaltning og intern kontrol stadig ikke altid er blevet beskrevet; bemærker, at de systemer, som de anvisningsberettigede har udformet med henblik på at sikre, at de finansielle oplysninger, som de sender til regnskabsføreren, er nøjagtige og fuldstændige, ikke blevet godkendt, og at agenturet ved udgangen af 2005 endnu ikke havde et system, som gør det muligt at sikre, at de afgifter, som dets kunder skal betale for dets tjenesteydelser, er tilstrækkelig store til at dække omkostningerne; opfordrer agenturet til hurtigst muligt at afhjælpe denne situation;

               24.

               bifalder, at agenturets bestyrelse har vedtaget interne standarder for kontrol baseret på Kommissionens standarder og ISO 9000-standarderne; henstiller til agenturet at fortsætte bestræbelserne for at gennemføre disse standarder;

               25.

               beklager, at princippet om, at aftaler indgås efter udbud, ikke blev overholdt i alle tilfælde.

      (1)  EUT C 266 af 31.10.2006, s. 10.

      (2)  EUT C 312 af 19.12.2006, s. 6.

      (3)  EFT L 248 af 16.9.2002, s. 1. Ændret ved forordning (EF, Euratom) nr. 1995/2006 (EUT L 390 af 30.12.2006, s. 1).

      (4)  EFT L 240 af 7.9.2002, s. 1. Senest ændret ved forordning (EF) nr. 1701/2003 (EUT L 243 af 27.9.2003, s. 5).

      (5)  EFT L 357 af 31.12.2002, s. 72.

      (6)  EUT L 340 af 6.12.2006, s. 128.


Avis juridique important

|

31998D0241

98/241/EF: Rådets afgørelse af 23. marts 1998 om godkendelse på Fællesskabets vegne af PARCOM-afgørelse 96/1 om gradvis afvikling af anvendelsen af hexachlorethan i non-ferro metalindustrien

EF-Tidende nr. L 096 af 28/03/1998 s. 0041 - 0041

RÅDETS AFGØRELSE af 23. marts 1998 om godkendelse på Fællesskabets vegne af PARCOM-afgørelse 96/1 om gradvis afvikling af anvendelsen af hexachlorethan i non-ferro metalindustrien (98/241/EF) KOMMISSIONEN FOR DE EUROPÆISKE FÆLLESSKABER HAR -under henvisning til traktaten om oprettelse af Det Europæiske Fællesskab, særlig artikel 100 A, sammenholdt med artikel 228, stk. 2, første punktum, og stk. 3, første afsnit,under henvisning til forslag fra Kommissionen (1),under henvisning til udtalelse fra Europa-Parlamentet (2), ogud fra følgende betragtninger:Ved Rådets afgørelse af 3. marts 1975 indgik Fællesskabet konventionen til forhindring af landbaseret havforurening (Paris-konventionen) (3) og blev således kontraherende part i konventionen;Paris-konventionens forvaltningsorgan (PARCOM - Paris-Kommissionen) kan vedtage foranstaltninger på forureningsbekæmpelsesområdet og har vedtaget PARCOM-afgørelse 96/1 om gradvis afvikling af anvendelsen af hexachlorethan i non-ferro metalindustrien;Kommissionen deltog i vedtagelsen af PARCOM-afgørelse 96/1 efter bemyndigelse fra Rådet og inden for de herfor udstedte forhandlingsdirektiver;hexachlorethan er blevet tilføjet på listen over farlige stoffer i bilag I til Rådets direktiv 76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater (4);bestemmelserne i PARCOM-afgørelse 96/1 er på linje med direktiv 76/769/EØF;det er derfor hensigtsmæssigt, at Fællesskabet godkender PARCOM-afgørelse 96/1 -TRUFFET FØLGENDE AFGØRELSE:Eneste artikel 1. PARCOM-afgørelse 96/1 om gradvis afvikling af anvendelsen af hexachlorethan i non-ferro metalindustrien godkendes herved på Fællesskabets vegne.Teksten til nævnte afgørelse er knyttet til nærværende afgørelse.2. Kommissionen bemyndiges herved til at meddele denne godkendelse til Paris-Kommissionen.Udfærdiget i Bruxelles, den 23. marts 1998.På Rådets vegneM. MEACHERFormand(1) EFT C 364 af 2. 12. 1997, s. 13.(2) EFT C 80 af 16. 3. 1998.(3) EFT L 194 af 25. 7. 1975, s. 5.(4) EFT L 262 af 27. 9. 1976, s. 201. Direktivet er senest ændret ved Kommissionens direktiv 97/64/EF (EFT L 315 af 19. 11. 1997, s. 13).


title: Kommissionens afgørelse (EU) 2017/1507 af 28. august 2017 om ændring af afgørelse 2005/37/EF om oprettelse af Det Europæiske Tekniske og Videnskabelige Center (ETSC) og om samordning af de tekniske aktiviteter med henblik på at beskytte euromønterne mod falskmøntneri

text:
                  29.8.2017

                  DA

                  Den Europæiske Unions Tidende

                  L 222/25

            KOMMISSIONENS AFGØRELSE (EU) 2017/1507
      af 28. august 2017
      om ændring af afgørelse 2005/37/EF om oprettelse af Det Europæiske Tekniske og Videnskabelige Center (ETSC) og om samordning af de tekniske aktiviteter med henblik på at beskytte euromønterne mod falskmøntneri
      EUROPA-KOMMISSIONEN HAR —
      under henvisning til traktaten om Den Europæiske Unions funktionsmåde,
      under henvisning til artikel 1 i Rådets beslutning 2003/861/EF af 8. december 2003 om analyse og samarbejde vedrørende falske euromønter (1)

      under henvisning til Rådets beslutning 2003/862/EF af 8. december 2003 om udvidelse af virkningerne af beslutning 2003/861/EF om analyse og samarbejde vedrørende falske euromønter til også at omfatte de medlemsstater, der ikke har indført euroen som fælles valuta (2), og
      ud fra følgende betragtninger:

                  (1)

                  Det Europæiske Tekniske og Videnskabelige Center (ETSC) tilbyder samordning af de kompetente nationale myndigheders tekniske aktiviteter med henblik på at beskytte euromønterne mod falskmøntneri. ETSC blev oprettet i Kommissionen og tilknyttet Det Europæiske Kontor for Bekæmpelse af Svig (OLAF) ved Kommissionens afgørelse 2005/37/EF (3).

                  (2)

                  I 2014 besluttede Kommissionen at omorganisere sine tjenestegrene og overføre opgaverne relateret til forberedelse af Kommissionens lovgivnings- og forskriftsmæssige initiativer med henblik på beskyttelse af euroen mod falskmøntneri og til støtte på det område gennem uddannelse og teknisk bistand fra OLAF til Generaldirektoratet for Økonomiske Anliggender (GD ECFIN). Kommissionens afgørelse 1999/352/EF, EKSF, Euratom (4) blev ændret for at tage hensyn hertil.

                  (3)

                  Siden vedtagelsen af afgørelse 2005/37/EF er der blevet vedtaget en række andre retsakter om overdragelse af opgaver til ETSC. ETSC udfører således opgaver i henhold til Europa-Parlamentets og Rådets forordning (EU) nr. 1210/2010 (5), Rådets forordning (EF) nr. 2182/2004 (6) og Rådets forordning (EF) nr. 2183/2004 (7), og det medvirker til at opfylde målsætningerne for »Pericles 2020«-programmet i henhold til Europa-Parlamentets og Rådets forordning (EU) nr. 331/2014 (8) og Rådets forordning (EU) 2015/768 (9). Disse opgaver bør føjes til dem, der allerede udtrykkeligt er nævnt i afgørelse 2005/37/EF.

                  (4)

                  Kommissionens afgørelse 2005/37/EF bør derfor ændres —

            VEDTAGET DENNE AFGØRELSE:
      Artikel 1
      Ændringer
      I afgørelse 2005/37/EF foretages følgende ændringer:

                  1)

                  Artikel 1 affattes således:
                  »Artikel 1
                  1.   Det Europæiske Tekniske og Videnskabelige Center (ETSC) oprettes i GD ECFIN i Bruxelles.
                  2.   Med henblik på anvendelsen af denne afgørelse tillægges generaldirektøren for GD ECFIN beføjelse til at træffe de nødvendige foranstaltninger og til at indgå administrative ordninger med myndigheder i tredjelande og med private enheder, der sætter ETSC i stand til at udføre sine opgaver. Disse administrative ordninger kan især vedrøre fremsendelse og udveksling af tekniske oplysninger.«

                  2)

                  Artikel 2 affattes således:
                  »Artikel 2
                  ETSC varetager følgende opgaver:

                              a)

                              det analyserer og klassificerer alle nye typer af falske euromønter i overensstemmelse med artikel 5, stk. 4, i forordning (EF) nr. 1338/2001

                              b)

                              det medvirker til at opfylde målene for Pericles 2020-programme i henhold til Europa-Parlamentets og Rådets forordning (EU) nr. 331/2014 (*1)

                              c)

                              det udfører opgaver i henhold til artikel 4, 5, 7 og 12 i Europa-Parlamentets og Rådets forordning (EU) nr. 1210/2010 (*2) og i henhold til artikel 2, 4, 5 og 6 i Rådets forordning (EF) nr. 2182/2004 (*3)

                              d)

                              det yder bistand til de nationale møntanalysecentre (CNAC) samt til politimyndighederne og samarbejder med de relevante instanser i analysen af falske euromønter og med hensyn til en bedre beskyttelse af mønterne.

                     (*1)  Europa-Parlamentets og Rådets forordning (EU) nr. 331/2014 af 11. marts 2014 om et handlingsprogram for udveksling, bistand og uddannelse med henblik på beskyttelse af euroen mod falskmøntneri (Pericles 2020-programmet) og ophævelse af Rådets afgørelse 2001/923/EF, 2001/924/EF, 2006/75/EF, 2006/76/EF, 2006/849/EF og 2006/850/EF (EUT L 103 af 5.4.2014, s. 1)."

                     (*2)  Europa-Parlamentets og Rådets forordning (EU) nr. 1210/2010 af 15. december 2010 om autentificering af euromønter og håndtering af euromønter, der er uegnede til at være i omløb (EUT L 339 af 22.12.2010, s. 1)."

                     (*3)  Rådets forordning (EF) nr. 2182/2004 af 6. december 2004 om medaljer og møntefterligninger, der ligner euromønter (EUT L 373 af 21.12.2004, s. 1).«"

                  3)

                  I artikel 3, sidste punktum, erstattes »OLAF« af »GD ECFIN«.

            Artikel 2
      Ikrafttræden
      Denne afgørelse træder i kraft på tyvendedagen efter offentliggørelsen i Den Europæiske Unions Tidende.

         Udfærdiget i Bruxelles, den 28. august 2017.

               På Kommissionens vegne

            Jean-Claude JUNCKER

               Formand

         (1)  EFT L 325 af 12.12.2003, s. 44.

         (2)  EFT L 325 af 12.12.2003, s. 45.

         (3)  Kommissionens afgørelse 2005/37/EF af 29. oktober 2004 om oprettelse af Det Europæiske Tekniske og Videnskabelige Center (ETSC) og om samordning af de tekniske aktiviteter med henblik på at beskytte euromønterne mod falskmøntneri (EUT L 19 af 21.1.2005, s. 73).

         (4)  Kommissionens afgørelse 1999/352/EF, EKSF, Euratom af 28. april 1999 om oprettelse af Det Europæiske Kontor for Bekæmpelse af Svig (OLAF) (EFT L 136 af 31.5.1999, s. 20).

         (5)  Europa-Parlamentets og Rådets forordning (EU) nr. 1210/2010 af 15. december 2010 om autentificering af euromønter og håndtering af euromønter, der er uegnede til at være i omløb (EUT L 339 af 22.12.2010, s. 1).

         (6)  Rådets forordning (EF) nr. 2182/2004 af 6. december 2004 om medaljer og møntefterligninger, der ligner euromønter (EUT L 373 af 21.12.2004, s. 1).

         (7)  Rådets forordning (EF) nr. 2183/2004 af 6. december 2004 om udvidelse af anvendelsen af forordning (EF) nr. 2182/2004 om medaljer og møntefterligninger, der ligner euromønter, til at omfatte ikke-deltagende medlemsstater (EUT L 373 af 21.12.2004, s. 7).

         (8)  Europa-Parlamentets og Rådets forordning (EU) nr. 331/2014 af 11. marts 2014 om et handlingsprogram for udveksling, bistand og uddannelse med henblik på beskyttelse af euroen mod falskmøntneri (Pericles 2020-programmet) og ophævelse af Rådets afgørelse 2001/923/EF, 2001/924/EF, 2006/75/EF, 2006/76/EF, 2006/849/EF og 2006/850/EF (EUT L 103 af 5.4.2014, s. 1).

         (9)  Rådets forordning (EU) 2015/768 af 11. maj 2015 om udvidelse af anvendelsen af forordning (EU) nr. 331/2014 om et handlingsprogram for udveksling, bistand og uddannelse med henblik på beskyttelse af euroen mod falskmøntneri (»Pericles 2020«-programmet) til også at omfatte de medlemsstater, der ikke deltager i euroen (EUT L 121 af 14.5.2015, s. 1).


title: Europa-Parlamentets afgørelse (EU) 2016/2159 af 27. oktober 2016 om afslutning af regnskaberne for fællesforetagendet Artemis for regnskabsåret 2014

text:
               8.12.2016

               DA

               Den Europæiske Unions Tidende

               L 333/64

         EUROPA-PARLAMENTETS AFGØRELSE (EU) 2016/2159
   af 27. oktober 2016
   om afslutning af regnskaberne for fællesforetagendet Artemis for regnskabsåret 2014
   EUROPA-PARLAMENTET,

               —

               der henviser til det endelige årsregnskab for fællesforetagendet Artemis for regnskabsåret 2014,

               —

               der henviser til Revisionsrettens beretning om årsregnskabet for fællesforetagendet Artemis for perioden fra 1. januar til 26. juni 2014 med fællesforetagendets svar (1),

               —

               der henviser til Revisionsrettens erklæring (2) for regnskabsåret 2014 om regnskabernes rigtighed og de underliggende transaktioners lovlighed og formelle rigtighed, jf. artikel 287 i traktaten om Den Europæiske Unions funktionsmåde,

               —

               der henviser til Rådets henstilling af 12. februar 2016 om meddelelse af decharge til fællesforetagendet for gennemførelsen af budgettet for regnskabsåret 2014 (05587/2016 — C8-0055/2016),

               —

               der henviser til sin afgørelse af 28. april 2016 (3) om udsættelse af afgørelsen om decharge for regnskabsåret 2014 og svarene fra den administrerende direktør for fællesforetagendet ECSEL (efterfølger til fællesforetagenderne Artemis og ENIAC),

               —

               der henviser til artikel 319 i traktaten om Den Europæiske Unions funktionsmåde,

               —

               der henviser til Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (4), særlig artikel 209,

               —

               der henviser til Rådets forordning (EF) nr. 74/2008 af 20. december 2007 om oprettelse af fællesforetagendet Artemis til gennemførelse af det fælles teknologiinitiativ vedrørende indlejrede computersystemer (5),

               —

               der henviser til Rådets forordning (EU) nr. 561/2014 af 6. maj 2014 om oprettelse af fællesforetagendet ECSEL (6), særlig artikel 1, stk. 2, og artikel 12,

               —

               der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (7),

               —

               der henviser til Kommissionens delegerede forordning (EU) nr. 110/2014 af 30. september 2013 om en finansforordningsmodel for offentlig-private partnerskabsorganer, jf. artikel 209 i Europa-Parlamentets og Rådets forordning (EU, Euratom) nr. 966/2012 (8),

               —

               der henviser til forretningsordenens artikel 94 og bilag V,

               —

               der henviser til anden betænkning fra Budgetkontroludvalget (A8-0276/2016),

               1.

               godkender afslutningen af regnskaberne for fællesforetagendet Artemis for regnskabsåret 2014;

               2.

               pålægger sin formand at sende denne afgørelse til den administrerende direktør for fællesforetagendet ECSEL (efterfølger til fællesforetagenderne Artemis og ENIAC), Rådet, Kommissionen og Revisionsretten og drage omsorg for, at den offentliggøres i Den Europæiske Unions Tidende (L-udgaven).

         Martin SCHULZ

            Formand

         Klaus WELLE

            Generalsekretær

      (1)  EUT C 422 af 17.12.2015, s. 9.

      (2)  EUT C 422 af 17.12.2015, s. 10.

      (3)  EUT L 246 af 14.9.2016, s. 425.

      (4)  EUT L 298 af 26.10.2012, s. 1.

      (5)  EUT L 30 af 4.2.2008, s. 52

      (6)  EUT L 169 af 7.6.2014, s. 152.

      (7)  EFT L 357 af 31.12.2002, s. 72.

      (8)  EUT L 38 af 7.2.2014, s. 2.


Avis juridique important

|

41998D0117

Schengen-reglerne - Centralgruppens afgørelse af 27. oktober 1998 om vedtagelse af foranstaltninger til bekæmpelse af illegal indvandring (SCH/C (98) 117)

EF-Tidende nr. L 239 af 22/09/2000 s. 0205 - 0205

CENTRALGRUPPENS AFGØRELSEaf 27. oktober 1998om vedtagelse af foranstaltninger til bekæmpelse af illegal indvandring(SCH/C (98) 117)CENTRALGRUPPEN HAR -under henvisning til artikel 132 i konventionen om gennemførelse af Schengen-aftalen sammenholdt med eksekutivkomitéens afgørelse af 16. september 1998 -TRUFFET FØLGENDE AFGØRELSE:Den reviderede og endelige udgave af vedlagte handlingsplan vedrørende foranstaltninger til bekæmpelse af illegal indvandring (SCH/Com-ex (98) 37 def.) iværksættes i medfør af eksekutivkomitéens mandat af 16. september 1998.Bruxelles, den 27. oktober 1998.B. SchattenbergFormand


title: 2010/616/EU: Rådets afgørelse af 7. oktober 2010 om indgåelse af aftalen mellem Den Europæiske Union og Japan om gensidig retshjælp i straffesager

text:
               15.10.2010

               DA

               Den Europæiske Unions Tidende

               L 271/3

         RÅDETS AFGØRELSE
   af 7. oktober 2010
   om indgåelse af aftalen mellem Den Europæiske Union og Japan om gensidig retshjælp i straffesager
   (2010/616/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 82, stk. 1, litra d), sammenholdt med artikel 218, stk. 6, litra a),
   under henvisning til forslag fra Europa-Kommissionen,
   under henvisning til Europa-Parlamentets godkendelse, og
   ud fra følgende betragtninger:

               (1)

               Den 26.-27. februar 2009 bemyndigede Rådet formandskabet til bistået af Kommissionen at indlede forhandlinger om en aftale mellem Den Europæiske Union og Japan om gensidig retshjælp i straffesager.

               (2)

               I overensstemmelse med Rådets afgørelse 2010/88/FUSP/RIA af 30. november 2009 blev aftalen mellem Den Europæiske Union og Japan om gensidig retshjælp i straffesager (i det følgende benævnt »aftalen«) undertegnet den 30. november 2009 og den 15. december 2009 med forbehold af indgåelse af aftalen.

               (3)

               Aftalen er endnu ikke indgået. Med Lissabontraktatens ikrafttræden den 1. december 2009 er de procedurer, som Unionen skal følge med henblik på at indgå aftalen, omfattet af artikel 218 i traktaten om Den Europæiske Unions funktionsmåde.

               (4)

               Aftalen bør godkendes.

               (5)

               I medfør af artikel 3 i protokollen om Det Forenede Kongeriges og Irlands stilling for så vidt angår området med frihed, sikkerhed og retfærdighed, som er knyttet som bilag til traktaten om Den Europæiske Union og traktaten om Den Europæiske Unions funktionsmåde, har disse medlemsstater givet meddelelse om, at de ønsker at deltage i vedtagelsen og anvendelsen af denne afgørelse.

               (6)

               I medfør af artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og traktaten om Den Europæiske Unions funktionsmåde, deltager Danmark ikke i vedtagelsen af denne afgørelse som ikke er bindende for og ikke finder anvendelse i Danmark —

         VEDTAGET DENNE AFGØRELSE:
   Artikel 1
   Aftalen mellem Den Europæiske Union og Japan om gensidig retshjælp i straffesager (1) godkendes herved på Unionens vegne.
   Artikel 2
   Formanden for Rådet bemyndiges til at udpege den eller de personer, som på Unionens vegne er beføjet til at foretage udvekslingen af de i aftalens artikel 31, stk. 1, omhandlede godkendelsesinstrumenter med bindende virkning for Unionen (2).
   Artikel 3
   Denne afgørelse træder i kraft på dagen for vedtagelsen.
   Artikel 4
   Denne afgørelse offentliggøres i Den Europæiske Unions Tidende.

      Udfærdiget i Luxembourg, den 7. oktober 2010.

            På Rådets vegne

         M. WATHELET

            Formand

      (1)  Aftalen er offentliggjort i L 39 af 12.2.2010, s. 20, sammen med afgørelsen om undertegnelse af aftalen.

      (2)  Aftalens ikrafttrædelsesdato offentliggøres i Den Europæiske Unions Tidende af Rådets Generalsekretariat.


title: Rådets afgørelse 2011/537/FUSP af 12. september 2011 om ændring og forlængelse af afgørelse 2010/576/FUSP om Den Europæiske Unions politimission vedrørende reformen af sikkerhedssektoren og dens retlige grænseflade i Den Demokratiske Republik Congo (EUPOL RD Congo)

text:
               13.9.2011

               DA

               Den Europæiske Unions Tidende

               L 236/8

         RÅDETS AFGØRELSE 2011/537/FUSP
   af 12. september 2011
   om ændring og forlængelse af afgørelse 2010/576/FUSP om Den Europæiske Unions politimission vedrørende reformen af sikkerhedssektoren og dens retlige grænseflade i Den Demokratiske Republik Congo (EUPOL RD Congo)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 28 og artikel 43, stk. 2, og
   ud fra følgende betragtninger:

               (1)

               Rådet vedtog den 23. september 2010 afgørelse 2010/576/FUSP om Den Europæiske Unions politimission vedrørende reformen af sikkerhedssektoren og dens retlige grænseflade i Den Demokratiske Republik Congo (EUPOL RD Congo) (1).

               (2)

               Den 28. juni 2011 godkendte Den Udenrigs- og Sikkerhedspolitiske Komité (PSC) anbefalingen om, at EUPOL RD Congo bør forlænges med yderligere et år.

               (3)

               EUPOL RD Congo bør følgelig forlænges indtil den 30. september 2012.

               (4)

               Der bør ligeledes fastsættes et finansielt referencegrundlag til dækning af udgifterne i forbindelse med EUPOL RD Congo for perioden fra den 1. oktober 2011 til den 30. september 2012.

               (5)

               Missionen vil blive gennemført under forhold, som muligvis vil blive forværret og vil kunne hindre opnåelsen af målene for Unionens optræden udadtil, jf. traktatens artikel 21 —

         VEDTAGET DENNE AFGØRELSE:
   Artikel 1
   Rådets afgørelse 2010/576/FUSP ændres således:

               1)

               Artikel 1, stk. 1, affattes således:
               »Artikel 1
               Missionen
               Den Europæiske Unions politimission vedrørende reformen af sikkerhedssektoren og dens retlige grænseflade i Den Demokratiske Republik Congo (i det følgende benævnt »EUPOL RD Congo« eller »missionen«), som er oprettet ved fælles aktion 2007/405/FUSP, forlænges for perioden fra den 1. oktober 2010 til den 30. september 2012.«.

               2)

               Artikel 2 affattes således:
               »Artikel 2
               Missionsbeskrivelse
               1.   Med henblik på at forbedre modenheden og bæredygtigheden af den igangværende reform af Congos nationale politi, bistår EUPOL RD Congo de congolesiske myndigheder med at gennemføre politihandlingsplanen, der dækker politireformprocessens prioriteter i perioden 2010-2012, med udgangspunkt i retningslinjerne i den strategiske ramme. Missionen vil bidrage til de lokale og internationale bestræbelser på at styrke Congos nationale politis kapacitet, som der også er brug for af hensyn til sikkerheden i forbindelse med de kommende valg. EUPOL RD Congo fokuserer på konkrete aktiviteter og projekter, der kan støtte indsatsen på reformprocessens strategiske plan, på kapacitetsopbygning og på styrkelse af interaktionen mellem Congos nationale politi og det strafferetlige system generelt med henblik på bedre at kunne støtte bekæmpelsen af seksuelle overgreb og straffrihed. EUPOL RD Congo arbejder i tæt koordination og samarbejde med andre af EU-, internationale og bilaterale donorer med henblik på at undgå overlapning af indsatsen.
               2.   Missionens særlige mål er at:

                           a)

                           støtte Congos nationale politi og indenrigs- og sikkerhedsministeriet i den endelige udformning af koncepterne for og gennemførelsen af reformen af Congos nationale politi gennem operationel rådgivning som en grundpille i missionens mandat

                           b)

                           forbedre Congos nationale politis operationelle kapacitet gennem mentoring-, overvågnings- og rådgivnings- samt uddannelsesaktiviteter som en grundpille i missionens mandat

                           c)

                           støtte bekæmpelsen af straffrihed i forbindelse med menneskerettigheder og seksuelle overgreb og styrke interaktionen mellem politiet og retsvæsenet som et tværgående horisontalt element i mandatet, der har indflydelse på alle missionens aktiviteter.

                     3.   Missionen skal have en projektcelle med henblik på at identificere og gennemføre projekter. Missionen rådgiver medlemsstaterne og tredjestater og koordinerer og letter under deres ansvar gennemførelsen af deres projekter på områder af interesse for missionen og til støtte for dens mål.«.

               3)

               Artikel 3 udgår.

               4)

               Artikel 5, stk. 6, udgår.

               5)

               Artikel 6, stk. 7, affattes således:
               »7.   Missionschefen koordinerer om nødvendigt EUPOL RD Congos aktioner med andre EU-aktører på stedet.«.

               6)

               Artikel 12, stk. 1, affattes således:
               »1.   Den øverstbefalende for den civile operation udstikker i samråd med Sikkerhedskontoret i Tjenesten for EU's Optræden Udadtil retningslinjer for missionschefens planlægning af sikkerhedsforanstaltninger og sikrer, at de i forbindelse med EUPOL RD Congo gennemføres korrekt og effektivt i overensstemmelse med artikel 5 og 9.«.

               7)

               I artikel 14, stk. 1, tilføjes følgende andet afsnit:
               »Det finansielle referencegrundlag til dækning af udgifterne i forbindelse med missionen for perioden fra den 1. oktober 2011 til den 30. september 2012 udgør 7 150 000 EUR.«.

               8)

               Artikel 18, stk. 2, affattes således:
               »Den anvendes fra den 1. oktober 2010 til den 30. september 2012.«.

         Artikel 2
   Denne afgørelse træder i kraft på dagen for vedtagelsen.

      Udfærdiget i Bruxelles, den 12. september 2011.

            På Rådets vegne

         M. DOWGIELEWICZ

            Formand

      (1)  EUT L 254 af 29.9.2010, s. 33.